C 465/16
ET
Euroopa Liidu Teataja
6.12.2022
Teisipäev, 3. mai 2022
82. toetab ranniku- ja mereturismi säästlikke tavasid, kuna need on väga olulised Atlandi ookeani, Vahemere ja Läänemere piirkondade konkurentsivõime ning väärtuslike töökohtade loomise seisukohast merega seotud hariduse ja kutseõppe valdkonnas; rõhutab, et sinise majanduse alane erikoolitus aitaks suurendada teadlikkust mereökosüsteemidest ja nende kaitsmise vajadusest; 83. kutsub komisjoni üles korraldama laiaulatuslikke konsultatsioone piirkondlike ja kohalike omavalitsuste ning kõigi asjaomaste sidusrühmadega, et leida kohalikele ja piirkondlikele kogukondadele kohandatud lahendusi; 84. palub komisjonil hinnata võimalikke lahendusi, et edendada turismisektori vastupanuvõimet tulevaste pandeemiate või muude turismitegevust ohustavate murranguliste sündmuste mõju suhtes, ning esitada asjakohased algatused sektori töötajate töö- ja tööhõivetingimuste parandamiseks, et suurendada selle atraktiivsust ja aidata realiseerida kogu sinise majanduse potentsiaali; 85. rõhutab purjetamise ja purjespordi tähtsust mereturismi jaoks; rõhutab kohaliku kultuuri ja gastronoomia rolli Euroopa rannikuturismi arengus ning ranna- ja allveeturismi, kalastusturismi, ökoturismi, veespordi ja ristlusturismi tähtsust; 86. rõhutab merekaitsealade tähtsust ookeanide kaitsmise vahendina; usub, et need alad pakuvad võimalusi teadusturismi arendamiseks; 87. väljendab heameelt selle üle, et komisjon keskendub säästvale ja nn aeglasele turismile ning on seadnud eesmärgi töötada välja toetuspaketid (kohalike roheliste kokkulepete kava), et toetada roheüleminekut linnades ja piirkondades; märgib, et kaugete saarte ja rannikukogukondadel on selles üleminekus juhtiv roll; 88. kutsub komisjoni ja liikmesriike üles tunnustama merel toimuva harrastuskalapüügi ja sellega kaasneva turismi panust sinisesse majandusse ning selle sektori potentsiaali pakkuda rannikukogukondadele täiendavaid majanduslikke võimalusi; 89. peab kahetsusväärseks asjaolu, et taasterahastust „NextGenerationEU“ rahastatavate riiklike taaste- ja vastu­ pidavuskavade koostamisel ja hindamisel ei ole sinise majanduse potentsiaali piisavalt arvesse võetud; 90. nõuab sinise majanduse arengu ja töökohtade loomise stimuleerimiseks sellise asjakohase finantsraamistiku loomist, mis lõimib ja koordineerib erinevaid kättesaadavaid rahastamisvahendeid – struktuuri- ja investeerimisfondid (EMKVF, Euroopa Regionaalarengu Fond, Euroopa Sotsiaalfond, Ühtekuuluvusfond), programm „Euroopa horisont“ aastateks 2021– 2027 ja muud; juhib tähelepanu asjaolule, et vaja on parandada nende vahendite kohandamist sidusrühmade vajadustele ja praeguste võimaluste laialdast tutvustamist; 91. nõuab kõnealuse sektoriga põhjalikku arutelu ELi tasandil, võttes arvesse püügivõimsuse mõõtmise reeglite suurt sotsiaal-majanduslikku mõju ning nende reeglite mõju kalandusele ja kalurite elule, säilitades samal ajal range kontrolli püügivõimsuse üle; 92. rõhutab laevaehituse ja laevaremonditegevuse strateegilist tähtsust ning nende seoseid teiste sektoritega, näiteks mereturismiga; usub, et tehnoloogiliste uuenduste tähtsustamine ja kitsas spetsialiseerumine, mis võib suurendada lisaväärtust, võib kõnealusele sektorile tähendada väiksemat konkurentsi maailma tasandil ja aidata sektori majanduse langustrendi tagasi pöörata; on seisukohal, et liikmesriikide laevaehitustööstuse elavdamiseks ja ajakohastamiseks selle eri vormides tuleks anda eritoetust; 93. märgib, et väikesemahulise kalapüügiga tegelevad ELi kalalaevastikud on väga vanad, eriti äärepoolseimates piirkondades, et nende laevade keskmine vanus on väga kõrge ning et need on ohtlikud nii neil töötavatele inimestele kui ka püügile, mis toob veel kord esile vajaduse EMKVFi toetuse järele uute laevade ostmiseks, ilma et see tooks kaasa püügimahu kasvu, pidades kinni maksimaalse jätkusuutliku saagikuse normist ja parandades seeläbi nende keskkonnatoimet; 94. tuletab meelde, et äärepoolseimate piirkondade kalalaevastikud on teatavatel juhtudel väga halvas seisukorras ning kujutavad endast ohtu kaluritele ja keskkonnale; peab sellega seoses vajalikuks otsida lahendusi, et parandada kalurite ohutust ja töötingimusi, vähendada CO2 heidet ning parandada püügipiirkondade ulatust ja püügi kaitsmise tingimusi; rõhutab vajadust tagada tervisliku ja kvaliteetse valgu pidev pakkumine tingimustes, mis on täiesti ohutud ja turvalised, avaldades väiksemat keskkonnamõju ja suurendamata püügivõimsust;